{% extends 'components/base.html' %} {% block tital%}ยุคที่ 1 ยุคก่อนมีรถไฟ{% endblock %} {% block content %}

ยุคก่อนมีรถไฟ (ก่อนปี 1930/2473)



***ภาพการต้อนรับของเจ้าเมืองอุบลฯ ในปี 1877/2420 นักสำรวจชาวฝรั่งเศส เข้าพบเจ้าพรหมเทวานุเคราะห์วงศ์ เจ้าเมืองอุบลราชธานี ปรากฏภาพคนจีนที่มีทรงผมแบบแมนจูปรากฏในภาพ ที่มา: Jules Harmand, 1877, Le Laos et les populations sauvages de l'Indo-Chine, I-X***

        “.....ทำเลดีเสหมือนแม่น้ำใหญ่สงบอีกสายหนึ่ง ซึ่งเกิดขึ้นเพราะแม่น้ำมูลกับชีไหลมาบรรจบกันไปจนถึงพิบูลย์ ทำเลดังกล่าวได้ทำให้อุบลกลายเป็นศูนย์กลางสำคัญในภาคตะวันออกเฉียงใต้ของลาว เมืองนี้สร้างขึ้นเป็นรูปสี่เหลี่ยมผืนผ้า ........ มีกลุ่มหมู่บ้านของชุมชนต่างๆมากมาย เมืองหรือคุ้มพำนักของเจ้าเมืองนั้นอยู่ทิศเหนือ ใกล้ใจกลางเมือง มีกำแพงอิฐล้อม มีร้านขายของชาวจีนอยู่ด้านหน้า ซึ่งจะขายผ้าผืน ถ้วยชาม และอื่นๆ…… อาจจะมีบ้านช่องอยู่ถึง 1000 หลัง ที่อุบลและมีวัดถึง 18 วัด .....ประชาชนส่วนมากเป็นคนลาว พูดได้ว่ามีคนจีนอยู่มากพอสมควรและมีชาวสยามอยู่เพียงเล็กน้อย ส่วนคนเขมรและพม่านั้นจะมีน้อยที่สุด” แอมอนิเย่ (Aymonier) 1895/2438

        หลักฐานการเดินทางของ “บันทึกการเดินทางในลาว” ในช่วงระหว่างปี 1895-1897 /2438-2440 ของ เอเจียน แอมอนิเย(Etienne Aymonier) และ "การเดินทางในอินโดจีน เเละอาณาจักรจีน" ของ จูลย์ ฮามองต์ （Jules Harmand）ภาพของชาวจีนที่ปรากฏอยู่ในระหว่างการเข้าพบของนักสำรวจฝรั่งเศสกับเจ้าเมืองอุบลราชธานีในปี 1877/2420 ก็เป็นหลักฐานชั้นต้นอีกประเภทที่พิสูจน์ได้วว่ามีคนจีนอาศัยอยู่บริเวณนี้มานานจากการบรรยายถึงการตั้งชุมชนบริเวณย่านเมืองเก่า ค่อนข้างหนาแน่นและมีกล่าวถึงอาชีพและการค้าขายที่จะอยู่บริเวณย่านถนนหลวง ถนนพรหมเทพ และถนนพรหมราช เป็นส่วนใหญ่ หรือที่คนจีนในท้องที่เรียกว่าบริเวณท่าเรือกวางตุ้ง คือตั้งแต่บริเวณริมแม่น้ำมูลยาวขึ้นมาตามถนนหลวงจนสุดที่สถานีดับเพลิง ส่วนหลักฐานจากเอกสารชั้นต้นที่เป็นเอกสารมีการรายงานข้าราชการชาวจีน และการเดินทางไปเคลื่อนย้ายระหว่างชาวจีนในยุคก่อนมีรถไฟจากนครราชสีมา มาถึงอุบลราชธานีด้วยการเดินเท้าและเกวียน อีกด้วย จึงสรุปได้ว่าหลักฐานที่สามารถสืบหาความแม่นยำได้มากที่สุดคือหลักฐานจากเอกสารชั้นต้นที่สามารถบอกได้ว่าชุมชนจีนต้องเกิดขึ้นมาในช่วงสมัยนั้นอย่างแน่นอน



***ภาพท่าเรือกวางตุ้งในช่วงปี 1953/2490 ที่มา: หอจดหมายเหตุแห่งชาติ***

*"มูล ครั้นถึงวัน 6 22 ค่ำ ปีกุนนพศกนายฃำล่องเรือเล็กมา จากเมืองนครราชสีมา ถึงเมืองอุบลราชธานีแจ้งต่อฃ้าพระพุทธเจ้าว่าจีนเฮ็งปูขึ้นไป ถึงระหว่างบ้านซ่มกับบ้านท่าช้างที่จะจอดเรือแขวงเมืองนครราชสีมา มีผู้ร้ายประมาน ยี่สิบคนเสศถือปืนครบมืออยู่ในหาดทรายยิงปืนหลายนัดเข้าตีปล้น จีนเฮ็งปูกระ สุนปืนถูกจีนเฮ็งปูที่ราวนมข้างขวาถึงแก่กรรม กระสุนปืนถูกคนลาวจ้างถ่อเรือเฉียด ศีศะกระสุนหนึงแต่หาเปนอันตรายไม่ จีนลาวคนจ้างก็ขึ้นบกหนีไปสิ้น ผู้ร้ายค้น เก็บไปแต่นอระมาดงาช้างไหมกับเงินตรา ผลเร่วครั่งหนังเขาอ่อนนั้นหาเก็บไปไม่ ธรรมเนียม จีนไทย ซึ่งค้าขายบรรทุกสินค้าออกจากเมืองอุบลราชธานี ไปเมืองนครราชสีมาปีละสองครั้งฤดูฝนบรรทุกไปทางเรือฤดูแล้งบรรทุกเกวียนไปทางบก มีผู้ร้าย ปล้นยิงเจ้าของถึงแก่กรรมเนืองๆจีนไทยค้าฃายหวาดหวั่นกลัวเล่าฦาเปนอันมาก ฤดูแล้งนี้ไม่มีผู้ใดอาจบรรทุกสินค้าไปเมืองนครราชสีมา แต่เกวียนค้างคั่งอยู่เมืองอุบลราชธานีประมานห้าร้อยเสศ* ***(กร 5 ม/14)****"*

**

***แผนที่ย่านเมืองเก่าในปี 1934-1935/2477-2478 ที่มา: หอจดหมายเหตุแห่งชาติ***

        ซึ่งสอดคล้องเป็นเวลาเดียวกันกับการสร้างวัดสุปัฏนารามวรวิหาร พระอารามหลวงเมื่อปี 1852/2396 ที่สถาปนาในสมัยรัชกาลที่ 4 ได้ปรากฏหลักฐานการบูรณปฏิสังขรณ์วัดในยุคหลัง โดยช่างชาวจีนและช่างชาวญวนเป็นกลุ่มช่างที่ได้รับการคัดเลือกเข้ามาสร้าง ศิลปะการตกแต่งวัดจึงมีทั้งศิลปะตะวันตก จีน และญวน ในช่วงรัชกาลที่ 6 อนึ่งตามวัดสำคัญต่างๆก็คงปรากฎหลักฐานที่มีชาวจีนปรากฏอยู่กระจัดกระจายตามวัดสำคัญต่าง ๆ เช่น ตู้พระธรรม รายชื่อผู้บริจาค จิตรกรรมฝาผนัง (ฮูปแต้ม) สุสาน



***วัดสุปัฏนารามวรวิหาร พระอารามหลวงที่สร้างขึ้นใหม่ ตรงกับสมัยรัชกาลที่ 6 พ.ศ.2460 (1917) โดยมีรูปแบบสถาปัตยกรรม แบบศิลปะช่างจีน-ญวณ และยุโรป ที่มา: กชภพ กรเพชรรัตน์***

        ศาลเจ้าพุทธก๋ง บริเวณถนนพรหมเทพ ย่านชุมชนจีน ซึ่งทำให้ประเด็นการตั้งถิ่นฐานบริเวณย่านชุมชนแห่งแรกของชาวจีนในจังหวัดอุบลราชธานีเป็นหลักฐานเชิงประจักษ์ที่สำคัญ ประกอบกับช่วงระยะเวลาในเอกสารใกล้เคียงกัน ที่บ่งบอกว่าชุมชนชาวจีนบริเวณท่าเรือกวางตุ้ง ศาลเจ้าพุทธก๋งหรือที่เรียกกันในหมู่คนจีนว่า ปุ่นเถ้ากง-ม่า (本头公妈) เป็นศาลเจ้าที่ตามประวัติแล้วสามารถสืบย้อนไปได้ถึง 150 จากรูปแบบขององค์ประธานของศาลเจ้าที่เป็นรูปปุ่นเถ้ากงองค์แรกมีลักษณะคล้ายพระพุทธรูปท้องถิ่นแบบศิลปะอุบลราชธานีผสมจีน องค์แรกมีลักษณะเป็นเทพเจ้าถือดาบแต่พระเศียรสร้างคล้ายกับพระพุทธรูปท้องถิ่นอุบลราชธานีแบบที่ 3 ที่กำหนดอายุได้ราวรัชกาลที่ 5 ลักษณะการทำพระพักตร์ที่ค่อนข้างกลมและป้าน และที่ฐานเป็นรูปแบบลายพรรณพฤกษาตามแบบที่ศิลปะแบบแต้จิ๋ว ซึ่งหมายความว่าเทพเจ้าปุ่นเถ้ากงองค์นี้มีอายุย้อนได้ไปถึงสมัยรัชกาลที่ 4- 5 ซึ่งศาลเจ้าแห่งชี้ชัดถึงหลักฐานถึงการตั้งถิ่นฐานถาวรของชาวจีนและการผสมกลมกลืนพื้นที่เมืองเก่า



***สุสานจีนผสมไทย ณ วัดสุปัฏนาราม ที่มา: กชภพ กรเพชรรัตน์***

******

***แบบฮูปแต้ม (จิตรกรรมฝาผนัง) รูปชาวจีนไว้ผมเปียแบบแมนจู ณ วัดนาควาย อำเภอเมือง จังหวัดอุบลราชธานี ที่มา: กชภพ กรเพชรรัตน์***

******

***ลวดลายจากตู้คัมภีร์พระไตรปิฎกที่ได้รับการบริจาคให้สร้างโดย เจ๊กหยงชาวจีนในราวสมัยรัชกาลที่ 5 ที่มา: ปกรณ์ ปุกหุต***

ตระกูล ‘แต้‘ ตระกูลชาวจีนที่เก่าแก่ที่สุดในอุบลราชธานีในยุคที่ 1



***รูปอาก๋งใหญ่ จุ้ย แซ่แต้ ที่มา: มูลนิธิศรีธัญรัตน์***

        ชาวจีนตระกูลที่สามารถสืบย้อนได้เก่าแก่ที่สุดคือแซ่แต้ (郑) ต้นตระกูลคือ อาก๋งใหญ่ จุ้ย แซ่แต้ (郑水) ซึ่งภายหลังได้มีการเปลี่ยนชื่อ-แซ่เป็นแบบไทยโดยการตั้งชื่อว่า ศรีธัญรัตน์ เป็นนักธุรกิจผู้ค้าข้าวจนเกิดความมั่งคั่งซึ่งชื่อตระกูลนี้มีการแยกตัวหลังจากการแต่งงานทางธุรกิจตามภรรยาชาวท้องถิ่นทั้ง 3 ท่าน ได้แก่ นางนกเทศ นางทุมมา และนางนกแก้ว เช่น รัตนสิน สุรพัฒน์ และชื่อสกุลอื่นๆอีกมากมาย จุ้ย แซ่แต้ ต้นตระกูลศรีธัญรัตน์ เป็นผู้มีฐานะ และเฉลียวฉลาดเป็นที่ยอมรับนับถือของคนจีน ถือว่าเป็นหัวหน้ากลุ่มชาวจีนคนแรก จนได้รับการแต่งตั้งโดยเจ้าพรหมเทวานุเคราะห์วงศ์ (เจ้าหน่อคำ) เป็นหลวงศรีโภคา หากมีกรณีความขัดแย้งระหว่างคนจีน หลวงศรีโภคาจะเป็นผู้ตัดสินคดีความ หลวงศรีโภคาเป็นหัวหน้าชุมชนผู้ดูแลการเก็บภาษีและเป็นที่เคารพของชาวจีนโพ้นทะเลในอุบลราชธานี จุ้ย แซ่แต้เกิดเมื่อปี 1839/2382 มีชีวิตอยู่สมัยสามรัชกาลคือ 3-5 ตรงกับสมัยจักรพรรดิเต้ากวง (道光) จักรพรรดิเสียนเฟิง (咸丰） และจักรพรรดิถงจื้อ (同治) ราชวงศ์ชิงของจีน เคยอาศัยอยู่ในนครราชสีมาบริเวณชุมทางรถไฟจิระที่เป็นชุมจีนในนครราชสีมา ก่อนที่จะย้ายถิ่นฐานมาอยู่อาศัยในอุบลราชธานีโดยทางเกวียนหรืออาจจะเป็นทางรถไฟบริเวณท่าเรือกวางตุ้ง และถึงอนิจกรรมในปี 1902/2445 ตระกูลศรีธัญรัตน์เป็นตระกูลสำคัญที่เป็นผู้วางรากฐานให้กับเศรษฐกิจของเมืองอุบลราชธานี และการขยายตัวของชุมชนชาวจีนในอุบลราชธานีในเวลาต่อมา

        ตระกูลของโกศัลวัตร และโกศัลวิตรก็ยังมีตระกูลอื่นๆ ที่เข้ามาหลังจากหลวงศรีโภคาไม่นาน นั่นก็คือพวกแซ่แต้อีกกลุ่มที่ต้นตระกูลของโกศัลยวัตร และโกศัลยวิตร ชาวจีนเป็นกลุ่มชาติพันธุ์ที่ชอบรวมตัวกันอยู่เป็นกลุ่มเป็นพื้นฐาน แซ่เดียวกันก็ถือว่าเป็นพวกเดียวกันได้โดยไม่จำเป็นต้องมีความสัมพันธ์ทางเครือญาติโดยตรง ในหนังสือประวัติศาลเจ้าก็มีการกล่าวถึง 3 ตระกูลนี้ ศาลเจ้าจึงเป็นจุดศูนย์รวมสำคัญที่ทำให้เกิดชุมชนชาวจีนในบริเวณรอบ นี่คือจุดเริ่มต้นของชุมชนชาวจีน

การขยายตัวของชุมชนชาวจีนในยุคที่ 1หลังการปฏิรูประบบการปกครอง

        หลังการปฏิรูปการปกครอง สมัยกรมหลวงสรรพสิทธิประสงค์ (2436-2443) เป็นข้าหลวงต่างพระองค์เข้ามาปกครองเมืองอุบลฯ พระองค์ทรงตัดถนนต่าง ๆ และมีการสร้างตลาดหลวงขึ้นเพื่อเป็นแหล่งกระจายสินค้า สร้างตึกดินบริเวณถนนหลวง พรหมราช และ พรหมเทพ ชาวจีนบางกลุ่มสามารถใช้โอกาสขยายกิจการในเมืองอุบลราชธานีเพื่อตอบรับการเปลี่ยนแปลงครั้งนี้ ชาวจีนที่ได้ตั้งถิ่นฐานก่อนได้มีการสนับสนุนทางการด้วยการบริจาคสังกะสีเพื่อมุงตึกดินทั้งหลาย ชาวจีนจึงได้รับพระราชทานที่ดินที่อยู่ใกล้ตลาด

        อาคารที่พักอาศัยและอาคารพาณิชย์สมัยใหม่ ได้รับเทคโนโลยีที่ถ่ายทอดมาจากกรุงเทพฯ ที่มาพร้อม ๆ กับการสร้างรถไฟระยะแรกที่มาถึงเพียงแค่โคราช แต่ก็มีการขนส่งต่อทางแม่น้ำมูลโดยเรือกลไฟ มาถึงตรงบริเวณท่าเรือที่อยู่สุดถนนหลวง จึงสามารถอนุมานได้ตรงบริเวณถนนหลวงยาวจนไปถึงท่าเรือกวางตุ้ง ถือเป็นย่านที่อาศัยสำคัญของชาวจีนในพื้นที่เมืองเก่า พ่อค้าชาวจีนที่มาตั้งการค้าขายในเมืองอุบลราชธานี ได้ช่วยเหลือทางราชการจนได้รับพระราชทานบรรดาศักดิ์ เป็นนายภาษีอากร นับว่าชาวจีนท่านเหล่านี้ได้สร้างคุณงามความดีให้แก่บ้านเมือง

สงครามกลางเมืองจีนและการเผยแพร่ของลัทธิไตรราษฎร์

        สถานะทางสังคมจีนของคนจีนมีความเปลี่ยนแปลง และถูกแยกออกจากสังคมไทยในช่วงหลังรัชกาลที่ 5 เป็นต้นมา (1910/2453) เมื่อมีกระแสการปฏิวัติขึ้นในประเทศจีนและแนวคิดสาธารณรัฐที่เป็นภัยคุกคามต่อระบอบสมบูรณาญาสิทธิราชย์ที่คนจีนสมัยใหม่ให้การสนับสนุน

        การสถาปนาระบบสาธารณรัฐในประเทศจีน ในเวลาดังกล่าว ประเทศไทยก็ยังอยู่ระบอบการปกครองสมบูรณาญาสิทธิราชย์เช่นกัน จึงไม่ใช่เรื่องแปลกอะไรที่ทางการไทยต้องหาทุกวิถีทางที่จะสกัดมิให้กระแสแนวคิดชาตินิยมและประชาธิปไตยเกิดขึ้นซึ่งกระบวนการปฏิวัติประชาธิปไตยของจีนนํามาเผยแพร่นั้นส่งผลกระทบถึงความมั่นคงของสังคมไทย พระบาทสมเด็จพระมงกฎเกล้าเจ้าอยู่หัว มีพระราชประสงค์ให้คนที่อาศัยอยู่ในประเทศไทย ทั้งคนพื้นเมืองเอง และผู้อพยพมีชื่อสกุล เพื่อให้เกิดเป็นอัตลักษณ์เดียวกัน จึงได้มีการออกพระราชบัญญัตินามสกุล ในปลายปี 1912/2455 ทำให้ชาวจีนในอุบลราชธานีหลายตระกูลเริ่มมีการเปลี่ยน แซ่จีนเดิมให้เป็นนามสกุลแบบไทย



***ใบอนุญาตให้การสนับสนุนการก่อตั้งโรงเรียนจีนเพื่อเผยแพร่อุดมการณ์ของพรรคก๊กมินตั้ง ที่มา: สาทิส หาญสกุล (แซ่ห๋าน)***

        โรงเรียนจีนอาจจะเป็นแหล่งกำเนิดพวกเก็กเหม็ง เพราะการที่มีการเรียนการสอนเป็นภาษาจีนอาจจะแอบแฝงอุดมการณ์ชาตินิยม เพราะการเรียนการสอนในโรงเรียนจีนในสมัยนั้นนอกจากจะมีการสอนแผนที่ภูมิศาสตร์ของประเทศจีน ก็มีการสอนปลุกใจให้รักชาติกับผู้ปกครองของประเทศจีนด้วย ซึ่งตอนนั้นทางการไทยเองก็ไม่สามารถเข้าควบคุมโรงเรียนจีนที่ตั้งโดยราษฎรชาวจีนนี้ได้อย่างเต็มที่เพราะไม่มีพระราชบัญญัติในการทางการศึกษาอย่างเป็นทางการ โรงเรียนจีนจึงกลายเป็นที่จับตามองโดยรัฐสืบเนื่องมาจากการปฏิวัติซินไห่และลัทธิไตรราษฏร์

        นอกจากนี้มีการพระราชทานบรรดาศักดิ์ให้แก่บุคคล เป็นจํานวนมากนั้นเริ่มมีในรัชกาลที่ 6 แห่งกรุงรัตนโกสินทร์นี้เอง สถานการณ์กดดันจากภายในประเทศจีนที่ส่งผลต่อนโยบายภาครัฐ ทำให้ชาวจีนประสบปัญหาถูกจับตามองมากขึ้น และไม่ได้รับการไว้วางใจเหมือนในช่วงสมัยที่ผ่านมา อย่างไรก็ตามรัฐไทยไม่ได้มีนโยบายที่กีดกันคนจีนเหมือนในยุคต่อมา จากที่เราจะเห็นจากหลักฐานในราชกิจจานุเบกษาปี 1917/2460 มีการพระราชทานบรรดาศักดิ์ให้กับคนจีน เช่น นายจั๊ง ศรีธัญรัตน์เป็นขุนศรีธัญรัตน์ กรมการพิเศษ ถือศักดินา 400 และ นายนาก (บุญนาค) แซ่แต้ เป็น ขุนวัฒวิตวิบูลย์ เพื่อให้คนจีนยอมรับวัฒนธรรมขนบและประเพณีรู้สึกเป็นเกียรติที่ตัวเองเป็นคนไทยและจงรักภักดีต่อประเทศไทย



***ใบแต่งตั้งให้กลุ่มแซ่แต้รับราชการในสมัยรัชกาลที่ 6 ที่มา: ปกรณ์ ปุกหุต***

******

***หลวงวัฒวิตวิบูลย์ ที่มา: กชภพ กรเพชรรัตน์***

{% endblock %}